**Ministru kabineta noteikumu projekta “Grozījumi Ministru kabineta**

**2010. gada 21. septembra noteikumos Nr. 899 “Likuma “Par iedzīvotāju**

**ienākuma nodokli” normu piemērošanas kārtība””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. 2015.gada 29.oktobrī Saeimā pieņemtais likums „Grozījumi likumā „Par iedzīvotāju ienākuma nodokli””, kurš stājas spēkā 2015.gada 3.decembrī un ir piemērojams ar 2016.gada 1.janvāri,
2. Ministru prezidentes 2015. gada 8.decembra rezolūcija Nr. 12/2015-JUR-156.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saeima 2015.gada 18.jūnijā ir pieņēmusi Brīvprātīgā darba likumu, kurš stājas spēkā ar 2016.gada 1.janvāri.Līdz Brīvprātīgā darba likuma pieņemšanai valstī nebija izstrādāti normatīvie akti, kas nodrošinātu atbalstošu un visaptverošu brīvprātīgā darba tiesisko regulējumu, kas veicinātu brīvprātīgā darba attīstību un brīvprātīgā darba veicēju darba vides sakārtošanu. Brīvprātīgā darba likuma 7.panta otrās daļas 8.punktā ir iekļauts tiesiskais regulējums attiecībā uz brīvprātīgā darba organizētāja pienākumu kompensēt ar brīvprātīgā darba veikšanu saistītos izdevumus.Ņemot vērā minēto, Saeima 2015.gada 29.oktobrī pieņēma likumu “Grozījumi likumā “Par iedzīvotāju ienākuma nodokli”” (stājas spēkā 2015.gada 3.decembrī, ir piemērojams ar 2016.gada 1.janvāri), kurā ir paredzēts, ka ar iedzīvotāju ienākuma nodokli netiek apliktas ar brīvprātīgā darba veikšanu saistīto personificēto izdevumu kompensācijas, kuras brīvprātīgā darba veicējam atbilstoši brīvprātīgā darba līguma noteikumiem, sedz brīvprātīgā darba organizētāji, kā arī dots deleģējums, ka minēto izdevumu normas un sastāvu nosaka Ministru kabinets.Tādējādi projekts izstrādāts, lai noteiktu konkrētus nosacījumus, normas un to sastāvu, kuru ietvaros brīvprātīgā darba organizētājam ir tiesības kompensēt ar brīvprātīgā darba veikšanu saistītos izdevumus neieturot no tiem iedzīvotāju ienākuma nodokli.Projektā ir norādīti kompensāciju veidi, kuri netiek aplikti ar iedzīvotāju ienākuma nodokli, ja to kopējais apmērs taksācijas gada laikā (neatkarīgi no izmaksātāja) nepārsniedz 1000 *euro*, šajā kopējā apmērā iekļauto izdevumu veidi un to apmēri, kā arī papildus kompensējamie izdevumu veidi, kuri netiek aplikti ar iedzīvotāju ienākuma nodokli, ja tie ir pamatoti ar izdevumus apliecinošiem dokumentiem. Ar iedzīvotāju ienākuma nodokli ir apliekama tā brīvprātīgā darba organizētāja segtā izdevumu daļa, kas pārsniedz šajā projektā noteiktās normas.Projektā ietverto kompensāciju apmēri ir noteikti, balstoties uz citu valstu pieredzi un praksi (piemēram, Vācijā vienam brīvprātīgā darba veicējam bez nodokļu ieturēšanas var segt izdevumus līdz 2400 *euro* gadā), pašreizējo ekonomisko situāciju valstī, kā arī izdevumu apmērus saskaņojot ar līdzīga rakstura normatīvo regulējumu, piemēram, ar ar komandējumiem un darba braucieniem saistīto izdevumu apmēru noteikšanas regulējumu.Projekts paredz noteikt vienveidīgu attieksmi pret jebkuru brīvprātīgā darba veicēju neatkarīgi no tā vai brīvprātīgais darbs tiek veikts Latvijā vai ārvalstīs. Nosakot atšķirīgus kompensāciju apmērus (piemēram, par viesnīcu (naktsmītni)), netieši tiktu atbalstīta brīvprātīgā darba veikšana ārvalstīs. Brīvprātīgā darba veicējs ir atšķirīgā situācijā no “parasta” darba ņēmēja. Brīvprātīgā darba veicējs neveic darbu Darba likuma izpratnē. Līdz ar to, brīvprātīgā darba veicējus nav paredzēts nodrošināt ar iespēju doties komandējumā. Tāpat nav pamata no valsts budžeta (neieturot nodokļus) atbalstīt ārvalstīs veiktos izdevumus, kurus kompensē kāda organizācija.Ja organizācijai ir nepieciešamība kādu nosūtīt komandējumā (tas nevar būt brīvprātīgā darba ietvaros), tad organizācijai tas ir jādara saskaņā ar vispārīgajām attiecīgajām komandējumus un darba braucienus regulējošām tiesību normām. |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Brīvprātīgā darba organizētāji - biedrības un nodibinājumi, tajā skaitā arodbiedrības un to apvienības, valsts un pašvaldību iestādes, politiskās partijas un to apvienības, brīvprātīgā darba veicēji – jebkura fiziska persona, kura veic brīvprātīgo darbu. |
| 2. | Tiesiskā regulējuma ietekme uz tautsaimniecību un administratīvo slogu | Neliels administratīvā sloga palielinājums varētu rasties brīvprātīgā darba organizētājiem, jo no brīvprātīgā darba organizētāja segtās izdevumu daļas, kas pārsniedz šajā projektā noteiktās normas, iedzīvotāju ienākuma nodoklis ir jāietur un budžetā jāiemaksā ienākuma izmaksātājam, t.i., brīvprātīgā darba organizētājam. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Anotācijas III, IV, V un VI sadaļa – projekts šīs jomas neskar.

Finanšu ministrs J.Reirs

14.12.2015 15:53

687

Ozoliņa, 67095493

Agrita.Ozolina@fm.gov.lv